KIRJALLINEN KYSYMYS P-4058/00 esittäjä(t): Ioannis Marínos (PPE-DE) komissiolle. Tuontilihan valvonta Kreikassa.



Virallinen lehti nro 174 E , 19/06/2001 s. 0223 - 0224



KIRJALLINEN KYSYMYS P-4058/00 esittäjä(t): Ioannis Marínos (PPE-DE) komissiolle (20. joulukuuta 2000) Aihe: Tuontilihan valvonta Kreikassa Kreikan lehdistössä esiintyneiden tietojen mukaan Kreikassa on vain 250 kansanterveyden valvojaa, vaikka maan tarpeet edellyttävät ainakin tuhatta tällaista valvojaa, jotta kuluttajien terveyden turvaamisen tavoite saavutettaisiin, sillä maa on puhtaasti kotieläintuotteiden tuoja EU-maista ja myös EU:n ulkopuolelta. Henkilökunnan puutteellisen määrän lisäksi julkisuudessa on esitetty valituksia myös lihan ja muiden tuontituotteiden valvonnan puutteellisuudesta, sillä tarkastuksia tehdään viitenä päivänä viikossa ja ainoastaan virkamiesten kahdeksantuntisena työaikana, vaikka suurimmat määrät tuodaan maahan sellaisina aikoina, jolloin tarkastuksia ei voida tehdä. Myös kreikkalainen maatalousministeriön valtiosihteeri on myöntänyt tarkastusten löysyyden puhuessaan satunnaisista tarkastuksista, jotka tehdään ainoastaan arkipäivinä. Kuinka komissio aikoo toimia velvoittaakseen kreikkalaiset viranomaiset lisäämään henkilöstöä ja tarkastuksia, jotta Kreikan kansalaisten terveyttä suojeltaisiin tehokkaammin? Voiko se myös kertoa, tarkastetaanko lihoja vain viitenä päivänä viikossa ja ainoastaan virka-aikana muissakin EU-maissa ja missä niistä, ja missä maissa tarkastuksia tehdään jokaisena viikonpäivänä ja kaikkina vuorokaudenaikoina, joina tuotteita tuodaan maahan? David Byrnen komission puolesta antama vastaus (23. helmikuuta 2001) Komission elintarvike- ja eläinlääkintätoimisto toimitti 29. maaliskuuta ja 3. huhtikuuta 1999 välisenä aikana Kreikassa tarkastuksen, jossa oli tarkoituksena arvioida rajatarkastustoimipaikoilla tehtäviä tarkastuksia. Käydyn kirjeenvaihdon jälkeen Kreikan toimivaltaisilta keskusviranomaisilta pyydettiin lisätietoja tarkastusraportissa esitettyjen suositusten osalta, ja Kreikan viranomaisten 29. helmikuuta 2000 toimittama vastaus sisälsi tyydyttävät takeet. Komissio aikoo toimittaa maaliskuussa 2001 Kreikassa uuden tarkastuksen, jonka kohteena ovat tuontitarkastukset. Elintarvike- ja eläinlääkintätoimisto toimitti 25.29. syyskuuta 2000 Kreikassa tarkastuksen, joka kohdistui tuoreen lihan (sianlihan) tuotantoon. Tarkastuksessa tuli esiin jatkuvia vakavia ongelmia, ja 31. lokakuuta 2000 päivätyssä kirjeessä Kreikan toimivaltaisia keskusviranomaista pyydettiin siksi esittämään toimintasuunnitelma. Kreikan tapauksessa tavoitteena on korjata valvontajärjestelmissä todetut heikkoudet rakentavien ehdotusten avulla ja määrittää aikataulu pikaista toteutusta varten. Komissio vastaanotti 20. joulukuuta 2000 toimivaltaisten keskusviranomaisten vastauksen, jota ollaan parhaillaan käsittelemässä. Yritykset lihankäsittelylaitokset ja satamat mukaan luettuina toimivat erilaisten työaikojen mukaan. Lihankäsittelylaitoksissa noudatetaan yleensä säännöllistä työaikaa, kun taas satamien toiminnassa on otettava huomioon ulkoisia tekijöitä. Jos tiettyjen toimintojen yhteydessä edellytetään virkamiehen paikallaoloa tai virallista valvontaa, niistä peritään vastaavasti maksuja. Maksuja koskevat laskelmat perustuvat tehtyihin tunteihin ja käsiteltyihin määriin. Henkilöstömäärä mukautetaan näiden työtuntien mukaan. Joskus tarvitaan järjestelyjä, joissa virkamiehet tulevat paikalle kutsuttaessa (niin sanottu on-call työ) tilanteissa, jotka eivät edellytä kokopäiväistä paikallaoloa. Itse asiassa useimmissa jäsenvaltioissa tuontitarkastukset toimitetaan virka-ajan ulkopuolella. Jäsenvaltioiden viranomaisten toimittamia tarkastuksia (liha- ja rajatarkastuksia) ei välttämättä suoriteta 24 tuntia vuorokaudessa ja 365 päivää vuodessa. Näin ollen tavanomaisen työajan ulkopuolella määräpaikkaan saapuneet lähetykset saattavat joutua odottamaan tarkastusta, kunnes tarkastushenkilöstö aloittaa jälleen työt. Tuontitarkastusten osalta yhteisön lainsäädännössä säädetään ennakkoilmoituksista, jotta eläinlääkintähenkilöstölle voidaan tiedottaa lähetysten saapumisesta ja jotta tuontitarkastukset voidaan tarvittaessa toimittaa virka-ajan ulkopuolella.